《金粉泪》
近现代·陈独秀

放弃燕云战马豪，胡儿醉梦倚天骄。
此身犹未成衰骨，梦里寒霜夜渡辽。

要人玩耍新生活，贪吏难招死国魂。
家国兴亡都不管，满城争看放风筝。

清党倒党一手来，万般复古太平哉。
当年北伐诚多事，笑倒蓝衣吴秀才。

经正民兴礼教尊，救亡端赖旧文明。
投壶雅集孙联帅，不愧先知先觉人。

世事从来似奕棋，黄龙青白耍斯梯。
红袍不及蓝袍好，行酒青衣古有之。

抽水马桶少不了，洋房汔车没有不行。
此外摩登齐破坏，长袍骑射庆升平。

五四五卅亡国祸，造反武昌更不该。
微笑捻须张大辫，石头城畔日徘徊。

一国三公赣港宁，可怜诸葛竟分身。
党中无派缘清党，阿斗先生双眼明。

庶人议政干刑典，民气销沉受品弹。
莫道官家难说话，本来百姓做人难。

兵车方过忍朝饥，租吏追呼乌夜啼。
壮者逃亡老者泣，将军救国要飞机。

飞机轰炸名城堕，将士欢呼百姓愁。
虏马临江却沉寂，天朝不战示怀柔。

批颊何颜见妇人，妇人忍辱重黄金。
高官我做他何恤，廉耻声声教国民。

士气嚣张应付难，读书救国最平安。
埋头学得胡儿语，好待荣膺甲必丹。

民智民权是祸胎，防微只有倒车开。
蠃家万世为皇帝，全仗愚民二字来。

木鞋踏破黄河北，救国三民有万能。
革命维新皆反动，祭陵保墓建中兴。

四方烽火入边城，修庙扶乩更念经。
国削民奴皆细事，首宜复古正人心。

人心一正般般古，四裔夷酋自罢兵。
中国圣人长训政，紫金山色万年青。

德赛自来同命运，圣功王道怎分开。
忏除犯上无君罪，齐到金刚法会来。

宝华山上暗生春，春满书斋不二门。
妒病难医今有药，老僧同榻尔何能。

艮兑成名老运亨，不虞落水仗天星。
只怜虎子风流甚，斩祀汪汪长叹声。

保墓贤人别有思，痛心考古播邪辞。
三皇五帝推翻后，道桶[道统]灰飞大圣悲。

两载匆匆亡四省，三民赫赫壮千秋。
中华终有新生命，海底弘开纪念周。

长城以外非吾土，万里黄河惨淡流。
还有长江天堑在，贵人高枕永无忧。

苏马幽居蒋蔡逃，胡儿拍手汉号啕。
儿皇忠悃应无矢，母事皇军汗马劳。

人心不古民德薄，中夏亡君世道忧。
幸有安排谢邻国，首宜统一庆车邮。

关东少帅如兄弟，淮上勋臣师道尊。
钦慕抒诚承雅教，何郎软语最温存。

虎狼百万昼横行，兴复农村气象新。
吸尽苛捐三百种，贫民血肉有黄金。

低头分取一杯羹，实业宣传花样新。
机器农场偷卖尽，增加生产厚民生。

分肥不及暗生嗔，蹩脚先生老气横。
唯一辉煌新建设，前朝灯火万家明。

严刑重典事唐皇，炮烙凌迟亦大方。
暴虐秦皇绝千古，未闻博浪狙张良。

贪夫济济盈朝右，英俊雕残国脉衰。
孕妇婴儿甘并命，血腥吹满雨花台。

开门闭户两争持，佝偻主人佯不知。
幸有雄兵过百万，威加百姓不迟疑。

感恩党国诚宽大，开未焚书只禁书。
民国也兴文字狱，共和一命早呜呼。

麻雀乌鸦总祸胎，投机彩票禁难开。
检查毒品官家利，奖券航空大发财。

故宫春色悄然去，无私王冠只一端。
南下明珠三百箧，满朝元老面团团。

珊珊媚骨吴兴体，书法由来见性真。
不识恩仇识权位，古今如此读书人。

拳乱偿金万民血，故宫宝器尽连城。
要人垄断伶人喜，一掷缠头十万金。

十三万万债台高，破产惊呼路政糟。
太子叼光三百万，宗臣外府大荷包。

萧何立法身难免，嗾杀陈郎道路哀
司马家儿同眷属，祝君终老妙高台。

凛凛威风御史台，三光荫下集群才。
狐狸暗笑苍蝇拍。心眼歪时嘴亦歪。

一门亲贵人称羡，宋玉高唐结主欢。
几见司农轻授受，乃知裙带胜衣冠。

党权为重国权轻，破碎山河万众惊。
弃地丧权非细事，庙谟密定两三人。

严惩鸦片不容情，高坐唐皇国法尊。
为免欠呻濒掩袖，好将烟泡暗中吞。

鸦片专营陆海军，明严烟禁暗销行。
州官放火寻常事，巢县新焚八大村。

嫌疑反动日惊心，拱默公卿致太平。
干事委员资笑谑，女权不重重花瓶。

法外有法党中党，继美沙俄黑百人。
囚捕无须烦警吏，杀人如草不闻声。

皇皇大典枉抡才，官运高低靠后台。
封锁未成民已苦，七分政治费疑猜。

苛捐榨尽民间血，百业凋残袖手看。
商贾不知遗教美，但愁歇业忍饥寒。

观瞻对外苦周旋，索命难延建设捐。
白发翁媪双跪泣，乞留敝絮过冬天。

委员提款连翩至，心软州官持印逃。
入室无人拘妇去，婴儿索乳苦哀号。

垣墙属耳党先生，士气消沉官远亨。
闭户闭心兼闭口，莫伤亡国且偷生。

虏民夺地数千里，使节依然笑语迎。
无力复仇应抱恨，如何握手进香苹。

健儿委弃在疆场，万姓流离半死伤。
未战先逃恬不耻，回銮盛典大铺张。

嫩江血战惊强敌，爱国男儿自主张。
雪地冰天谁管得，东风吹暖半闲堂。

专制难期政令宽，每因功业震人寰。
未闻辱国儿皇帝，亦欲伊周一例看。

自来亡国多妖孽，一世兴衰照眼明。
幸有艰难能炼骨，依然白发老书生。